Τζιμ Σάλιβαν (μουσικός)

Ο Τζέιμς Άντονι Σάλιβαν (13 Αυγούστου 1939 - εξαφανίστηκε στις 6 Μαρτίου 1975) ήταν Αμερικανός τραγουδοποιός και κιθαρίστας ο οποίος κυκλοφόρησε δύο άλμπουμ πριν εξαφανιστεί χωρίς να αφήσει κανένα ίχνος στο Νέο Μεξικό.

 Πρώιμη ζωή 
Ο Τζέιμς Άντονι Σάλιβαν γεννήθηκε στη Νεμπράσκα στις 13 Αυγούστου 1939, ο έβδομος γιος μιας ιρλανδοαμερικανικής οικογένειας που μετακόμισε στο Σαν Ντιέγκο της Καλιφόρνια κατά τη διάρκεια του Β' Παγκοσμίου Πολέμου. Στο λύκειο, ο Σάλιβαν ήταν ένας αναδυόμενος κιθαρίστας και quarterback της πανεπιστημιακής ομάδας αμερικανικού ποδοσφαίρου, και γνώρισε τη μέλλουσα σύζυγό του, Μπάρμπαρα, που παντρεύτηκε το 1960. Κατα την διάρκεια της φοίτησής του στο κολέγιο, ο Σάλιβαν ήταν συνιδιοκτήτης ενός μπαρ το οποίο τελικά δεν πέτυχε οικονομικά. Στα μέσα της δεκαετίας του 1960, έπαιξε με το rock συγκρότημα του Σαν Ντιέγκο, τους Survivors, όπου η κουνιάδα του, Κάθι, ήταν η κύρια τραγουδίστρια.

 Καριέρα 
Το 1968, οι Σάλιβαν μετακόμισαν στο Λος Άντζελες, όπου η Μπάρμπαρα εργαζόταν ως γραμματέας για την Capitol Records, ενώ ο Τζιμ έπαιζε σε συναυλίες τα βράδια. Ο κοινωνικός του κύκλος στο Χόλιγουντ περιλάμβανε τον ηθοποιό Ντένις Χόπερ, κάτι το οποίο τον οδήγησε σε έναν ρόλο που δεν ποστώθηκε ως κιθαρίστας σε μια κοινότητα χίπηδων στην ταινία του Χόπερ, Ξένοιαστος Καβαλάρης, το 1969.

Μετά τις δίχως επιτυχία προσπάθειες της Μπάρμπαρα να κάνει την Capitol Records να ενδιαφερθεί για τον σύζυγό της, ο ηθοποιός Αλ Ντομπς άκουσε τον Σάλιβαν να παίζει στο κλαμπ Raft στο Μαλιμπού και αποφάσισε να συγκεντρώσει χρήματα για να τον ηχογραφήσει, ιδρύοντας την Monnie Records για αυτό τον λόγο. Το 1969, ο Σάλιβαν κυκλοφόρησε το άλμπουμ U.F.O., που ηχογραφήθηκε με τον πληκτρά Ντον Ράντι, τον ντράμερ Ερλ Πάλμερ και τον μπασίστα Τζίμι Μποντ, όλοι μέλη των Wrecking Crew. Αν και το ψυχεδελικό country-folk στυλ του παραλληλίστηκε με τους Τζιν Κλαρκ και Τζο Σάουθ, το άλμπουμ είχε μικρή απήχηση, όπως το ίδιο έγινε και με μια remix έκδοση η οποία κυκλοφόρησε από την Century City Records το 1970.

Το 1972, ο Σάλιβαν κυκλοφόρησε ένα δεύτερο άλμπουμ, το Jim Sullivan, μέσω της Playboy Records. Όπως και το πρώτο άλμπουμ του, δεν κατάφερε να προσελκύσει ενδιαφέρον. Μέχρι τότε, οι επαγγελματικές δυσκολίες του Σάλιβαν οδήγησαν σε συζυγικές δυσκολίες με αυτόν και την Μπάρμπαρα να χωρίζουν. Το σχέδιό τους ήταν ο Τζιμ να μετακομίσει στο Νάσβιλ του Τενεσί και, μόλις αποκαταστήσει την καριέρα του, θα καλούσε την Μπάρμπαρα και τα δύο παιδιά τους.

 Εξαφάνιση 
Ο Σάλιβαν έφυγε από το Λος Άντζελες στις 4 Μαρτίου του 1975 για να οδηγήσει μόνος του στο Νάσβιλ με το Volkswagen Beetle του.  Την επόμενη μέρα, η αστυνομία σταμάτησε τον Σάλιβαν ως ύποπτο για οδήγηση υπό την επήρεια αλκοόλ. Αφού πέρασε το τεστ νηφαλιότητας, έκανε check in στο μοτέλ La Mesa στη Σάντα Ρόζα του Νέου Μεξικού. Αφού έκανε check in, ο Σάλιβαν αγόρασε ένα μπουκάλι βότκα από ένα κατάστημα ποτών και έφυγε από την πόλη μαζί με το αυτοκίνητό του. Ο Σάλιβαν εθεάθη την επόμενη μέρα περίπου 26 μίλια (42 χιλιόμετρα) νότια από την Σάντα Ρόζα, κοντά στο Πουέρτο ντε Λούνα, σε ένα απομακρυσμένο ράντσο το οποίο ανήκε στην οικογένεια Τζενίτι. Το εγκαταλελειμμένο αυτοκίνητό του βρέθηκε αργότερα σε κοντινή απόσταση. Μέσα σε αυτό υπήρχαν τα χρήματά του, τα χαρτιά του, η κιθάρα του, τα ρούχα του και ένα κουτί με τους απούλητους δίσκους του.   Παρά τις εκτεταμένες έρευνες των αρχών και της οικογένειάς του, ο Σάλιβαν δεν εμφανίστηκε ξανά.

Λίγο μετά την εξαφάνισή του, ένα σώμα σε αποσύνθεση το οποίο έμοιαζε με τον Σάλιβαν βρέθηκε σε μια απομακρυσμένη περιοχή αρκετά μίλια μακριά από το σημείο στο οποίο εθεάθη για τελευταία φορά, όμως διαπιστώθηκε πως δεν ήταν αυτός.  Με την πάροδο των χρόνων, η εξαφάνιση του Σάλιβαν έχει αποδοθεί ποικιλοτρόπως σε αυτοκτονία, εγκληματική ενέργεια με τη συμμετοχή της αστυνομίας ή της Μαφίας και απαγωγή από εξωγήινους.  

Η Μπάρμπαρα Σάλιβαν πέθανε τον Νοέμβριο του 2016.
 Κληρονομιά 
Οι δίσκοι του Σάλιβαν, ειδικά το U.F.O., ανέπτυξαν ένα φαν κλαμπ τα επόμενα χρόνια, εν μέρει λόγω της σπανιότητας και της αφάνειάς τους. Το 2010, ο Ματ Σάλιβαν (καμία συγγένεια), ιδρυτής της Light in the Attic Records, αποφάσισε να επανεκδώσει το U.F.O. και έκανε σοβαρές προσπάθειες να αποκαλύψει το μυστήριο της εξαφάνισης του Σάλιβαν, παίρνοντας συνεντεύξεις από πολλά από τα άτομα που τον γνώριζαν και από όσους συμμετείχαν στις ηχογραφήσεις του, αλλά αποκάλυψε λίγες νέες πληροφορίες. Το άλμπουμ κυκλοφόρησε σε CD το 2011. Η κυκλοφορία του άλμπουμ και η επακόλουθη κάλυψη από τα μέσα ενημέρωσης πυροδότησαν νέο ενδιαφέρον για τον Σάλιβαν και το έργο του.

Μια συλλογή ακυκλοφόρητων demo από τον Σάλιβαν, με τίτλο If the Evening Were Dawn, κυκλοφόρησε το 2019 μέσω της Light in the Attic. 

 Δισκογραφία 

 Άλμπουμ 

 U.F.O. (Monnie, 1969)
 Jim Sullivan (Playboy, 1972)
 If the Evening Were Dawn (Light in the Attic, 2019) (συλλογή)

 Singles 

 "Rosey" / "Roll Back the Time" (Century City, 1970)
 "I Do What I Please" / "Inside Outside" (Fanfare, 1971)
 "Highway" / "Lorelei Lee" (RCA, 1971) (μόνο διαφημιστικό)

 Παραπομπές 

 Εξωτερικοί σύνδεσμοι 


Κατηγορία:Αμερικανοί ιρλανδικής καταγωγής
Κατηγορία:Articles with hCards